Percy Montgomery

Percival Colin "Percy" Montgomery OIS (gebore 15 Maart 1974 in Walvisbaai, Suid-Afrika, nou deel van Namibië) is 'n rugbyspeler wat as heelagter vir die Springbokke gespeel het, asook van 2005 tot 2007 in die Curriebeker vir die Natal Haaie en vir die Sharks in die Super 14.

Hy het vir die Westelike Provinsie en Stormers gespeel voor hy in 2002 na Wallis verhuis het. Daar het hy by Newport RFC en in 2003 by die Newport Gwent Dragons aangesluit ná die herorganisering van Walliese rugby op 'n streeksgrondslag. Ná die 2004–2005 Noordelike Halfrond-seisoen het hy na Suid-Afrika terugkeer om weer in sy geboorteland rugby te speel.

Montgomery het vir die eerste keer in 1997 vir die Springbokke uitgedraf en teen 2001 het hy reeds in 50 toetswedstryde vir Suid-Afrika gespeel. Sy Springbokloopbaan is egter deur sy skuif na Wallis onderbreek aangesien spelers op daardie stadium slegs vir die Springbokke kon speel as hulle in Suid-Afrika gebaseer was. Ná 'n verandering in beleid is hy in 2004 deur die nuwe afrigter Jake White teruggeroep in 'n jaar waarin hy in 11 toetswedstryde gespeel het en 'n belangrike rol gespeel het in die Bokke se herstel ná die insinking van die tydperk wat dit voorafgegaan het. Hy was een van die hoofpuntebehalers in die Drie-Nasies Reeks in 2004 en 2005, en hy hou tans die rekord vir die Springbok wat die meeste punte in sy loopbaan behaal het. Op 17 Junie 2006 het hy in 'n wedstryd teen Skotland die eerste Springbok geword wat 600 punte in sy toetsloopbaan aangeteken het, en op 9 Junie 2007 het hy die prestasiekerf van 700 punte verbygesteek in 'n wedstryd teen Manu Samoa.

Montgomery se 797 toetspunte na die Bokke se 2007 Rugbywêreldbekerwedstryd in Poel A teen Manu Samoa gee hom op daardie stadium meer as twee keer soveel punte as die speler wat die tweede meeste punte vir die Springbokke aangeteken het, Naas Botha (wat egter in slegs 28 toetse gespeel het teenoor Montgomery se 88, aangesien Botha tydens Suid-Afrika se era van sport-isolasie gespeel het).  Hy het Joost van der Westhuizen se rekord as die speler wat die meeste kere vir die Springbokke gespeel het geëwenaar toe hy vir die Bokke uitdraf het teen Engeland op 14 September 2007, en 'n nuwe rekord opstel op 22 September teen Tonga. Hy sluit uiteindelik in 2008 sy spelerloopbaan af met 'n rekord van 893 punte in 102 toetse.

Op 13 Mei 2003, terwyl Montgomery vir Newport gespeel het, is hy afgestuur nadat hy 'n lynregter platgestamp het. Hy is later swaar beboet en vir twee jaar verban vir die oortreding van "aanval op 'n wedstrydamptenaar". Hy kon gevolglik nie deelneem aan die 2003 Rugbywêreldbeker nie en het aan die begin van Desember na Wallis teruggekeer om verder daar te speel.

Montgomery het Wallis in 2006 verlaat om as heelagter vir die  te speel in die Super 14.

Percy Montgomery het later 'n kontrak met die Franse Top 14 klub USA Perpignan geteken om in die 2007–2008 seisoen vir die klub te speel na die Wêreldbeker.

Verwysings

Eksterne skakels 
 
 
 Sharks profiel 

Springbokrugbyspelers
Namibiese rugbyspelers
Stormers rugbyspelers
Sharks rugbyspelers
Geboortes in 1974
Lewende mense
Rugbyafrigters